
	IZVJEŠĆE O PROVEDENOM SAVJETOVANJU S JAVNOŠĆU

	Naziv akta o kojem je savjetovanje provedeno: 
Nacrt prijedloga Godišnjeg provedbenog plana unapređenja zaštite od požara za područje grada Rijeke u 2026. godini

	Vrijeme trajanja savjetovanja: Savjetovanje je provedeno u trajanju od 30 dana odnosno od 1. do 30. lipnja 2026. godine.

	Cilj i glavne teme savjetovanja
	Osnovni cilj savjetovanja bio je dobivanje povratnih informacija od zainteresirane javnosti u svezi prijedloga Godišnjeg provedbenog plana unapređenja zaštite od požara za područje grada Rijeke u 2026. godini

	Red. broj
	Naziv dionika (pojedinac, organizacija, institucija)
	Članak/točka na koji se odnosi primjedba/prijedlog/mišljenje
	Tekst primjedbe/prijedloga
	Prihvaćanje/ neprihvaćanje primjedbe ili prijedloga

	1.

	Luka Fućak
	Točka II., podtočka 5. (Kontrola ispravnosti hidrantskih vodova u stambenim objektima):

	Plan propisuje da je potrebno vršiti kontrolu ispravnosti hidrantskih vodova u stambenim zgradama i pojačati aktivnosti na informiranju suvlasnika i upravitelja. U praksi se često događa da su suhi hidrantski vodovi u zgradama neispravni, a vatrogasci to otkriju tek u trenutku intervencije.
Predlaže se nadopuna podtočke 5. uvođenjem Digitalnog registra hidrantske mreže. Upravitelji zgrada bi putem gradskog web servisa bili dužni digitalno unositi godišnje ateste ispravnosti (umjesto puke papirnate arhive)

	Prijedlog nije prihvaćen.
Isti se ne prihvaća iz operativnih, tehničkih i sigurnosnih razloga. Iako se uspostava digitalnog registra prepoznaje kao tehnološki dobra ideja za katalogizaciju sličnih informacija, takva baza podataka ne bi smjela biti javno dostupna, već eventualno ograničena isključivo na vatrogasne i inspekcijske službe.
Naime, temeljni cilj nadzora nad sustavima za gašenje požara jest osigurati brzu i pouzdanu informaciju o njihovoj ispravnosti u realnom vremenu. U praksi se taj cilj najučinkovitije ostvaruje obveznim postavljanjem fizičkih oznaka i kontrolnih naljepnica izravno na ispitanu opremu na terenu. 
Takva oznaka pruža trenutnu i dostatnu informaciju vatrogascu na samom mjestu intervencije. Pregledavanje digitalnih baza podataka ili pretraživanje aplikacija tijekom same akcije gašenja požara i spašavanja moglo bi usporiti operativno djelovanje vatrogasnih postrojbi, gdje svaka sekunda ima presudnu ulogu. 
 

	2. 
	Luka Fućak
	Točka II., podtočka 6. (Osiguranje pristupa objektima i operativnih površina za interventna vozila):

	Dokument ispravno detektira problem parkiranja na pristupnim putovima te nalaže da se onemogući parkiranje većeg broja vozila od broja uređenih mjesta te postavljanje prepreka u pješačkim zonama koje se mogu automatski spustiti.
U podtočku 6. dodati obvezu tvrtki Rijeka plus d.o.o. i Gradu Rijeci da na najkritičnijim lokacijama (poput uskih ulica oko riječkih nebodera) implementiraju pilot-projekt ugradnje senzora ili videonadzora (koji mogu koristiti AI) koji će u realnom vremenu alarmirati prometno redarstvo o blokadi vatrogasnog pristupa. 

	Prijedlog je djelomično prihvaćen.
Prijedlog izmjene detektira stvaran i operativno značajan problem nepropisnog parkiranja na vatrogasnim pristupima, posebno u zonama visoke stambene izgradnje u Rijeci. Predloženo tehnološko rješenje (senzori/videonadzor s AI komponentom) ocjenjuje se kao izvrsna inicijativa za dugoročno podizanje razine sigurnosti i bržu reakciju nadležnih službi.
Međutim, provedba ovakvog pilot-projekta zahtijeva opsežne pripremne radnje koje nije moguće realizirati unutar proračunskog i vremenskog okvira Godišnjeg provedbenog plana za 2026. godinu. Naime, prije same implementacije potrebno je inicirati koordinaciju s relevantnim dionicima (Javna vatrogasna postrojba Grada Rijeke, Grad Rijeka i TD Rijeka plus d.o.o.) s ciljem detaljnog mapiranja najkritičnijih mikrolokacija te posljedično osiguranja dovoljnog broja parkirnih mjesta.
Slijedom navedenog, prijedlog se prihvaća djelomično u dijelu koji se odnosi na prepoznavanje potrebe za uvođenjem naprednih tehničkih rješenja, te će se u narednom razdoblju pokrenuti provedba aktivnosti u koordinaciji JVP Grada Rijeke, Grad Rijeka TD Rijeka plus d.o.o. s ciljem detaljnog mapiranja najkritičnijih mikrolokacija u svrhu osiguranja  dovoljnog broja parkirnih mjesta.
  

	3.
	Luka Fućak
	Točka II., podtočka 3. (Održavanje reda na šumskim i poljoprivrednim površinama od strane vlasnika):

	U planu se navodi da su vlasnici šuma, zemljišta i okućnica dužni provoditi red kako bi se izbjegla mogućnost širenja požara. Nadzor provođenja ove mjere isključivo ljudskim resursima (komunalni redari) na razvedenom terenu Rijeke (posebno rubna područja prema Drenovi, Pehlinu, Trsatu) je neučinkovit. 
U mjeru 3. predlaže se ugraditi korištenje bespilotnih letjelica (dronova) s termalnim i multispektralnim kamerama, kao i korištenje besplatnih satelitskih snimaka (npr. EU Copernicus program) za mapiranje zapuštenih parcela visokog rizika. Na temelju digitalno utvrđenog stanja, komunalno redarstvo bi automatizirano slalo opomene vlasnicima zapuštenih parcela prije početka ljetne požarne sezone na koju se referira točka 2. Plana

	Prijedlog je djelomično prihvaćen.
Prijedlog se prihvaća u dijelu koji se odnosi na uvođenje naprednih tehnologija u svrhu operativnog nadzora i zaštite od požara. U dosadašnjoj praksi i primjeni korištenje bespilotnih letjelica (dronova) prepoznato je kao učinkovito rješenje te će se uvođenje/korištenje istih uvrstiti u Prijedlog Godišnjeg provedbenog plana unapređenja zaštite od požara u 2026. godini (dopuna Točke 2. podtočke 3.)
[bookmark: _GoBack]Nadalje, prijedlog se ne može prihvatiti u dijelu koji se odnosi na automatsko mapiranje zapuštenih površina i automatizirano slanje službenih opomena vlasnicima zemljišta od strane komunalnog redarstva, obzirom na trenutni nedostatak pravne regulative u Republici Hrvatskoj (npr. nepropisno održavanje okućnica i parcela od strane komunalnog redarstva mora se provesti neposrednim očevidom i službenim postupkom ovlaštene osobe, satelitske snimke i podaci iz daljinskih istraživanja trenutačno ne mogu služiti kao automatski i samostalan pravni temelj za izdavanje službenih opomena ili kazni građanima bez izravne potvrde ovlaštenog službenika na lokaciji, rješavanje složenih pitanja identifikacije vlasnika zapuštenih parcela itd.).

	4.
	Luka Fućak
	Točka II., podtočka 9. (Povezivanje vatrodojavnih centrala na sustav JVP Grada Rijeke):

	Točka 9. odlično pokriva objekte u kojima boravi veći broj ljudi (muzeji, banke, skladišta) i nalaže njihovo povezivanje sa sustavom vatrogasne postrojbe. Međutim, zaštita bi se trebala proširiti i na otvorene prostore na rubovima grada. 
Grad Rijeka bi u suradnji s Hrvatskim šumama trebao razmotriti postavljanje mreže jeftinih IoT senzora za detekciju dima, naglog porasta temperature i specifičnih plinova u šumskom prstenu oko grada (npr. područje oko gradskog odlagališta otpada). Takvi sustavi rane detekcije znatno smanjuju vrijeme dojave, što Nacrt ispravno prepoznaje kao ključni faktor učinkovitosti intervencije. 

	Prijedlog nije prihvaćen.
Prijedlog se ne prihvaća iz razloga što se na nacionalnoj i regionalnoj razini već provodi i razvija sustavniji i tehnološki napredniji projekt s istom namjenom. 
Tvrtka Odašiljači i veze d.o.o. u strateškom partnerstvu s Hrvatskim šumama d.o.o. već duže vrijeme razvija i implementira visokosofisticirani sustav ranog otkrivanja požara otvorenog prostora pod nazivom OIV Fire Detect AI. Navedeni sustav koristi naprednu AI tehnologiju i videonadzor visoke rezolucije za automatsku detekciju dima i požara u realnom vremenu te se isti, sukladno planovima nadležnih nacionalnih tijela, postupno i sustavno implementira i na šire riječko područje.
Više o sustavu možete pronaći na sljedećoj poveznici: https://www.oiv.hr/hr/usluge-i-platforme/oiv-fire-detect-ai/



Tijekom razdoblja trajanja savjetovanja na Nacrt prijedloga predmetnoga akta pristigle su četiri prijedloga/primjedbe zainteresirane javnosti.

